આપણે સાવ નિરાશ ન થઈ જઈએ એવી વાત હાર્વર્ડ યુનિવર્સિટીના પ્રોફેસર સ્ટીવન પિન્કરે જયપુરના લિટરરી ફેસ્ટિવલમાં કરી હતી. એમના મત મુજબ હિંસાનું પ્રમાણ ખાસ્સું ઘટ્યું છે અને માનવઇતિહાસમાં આજનો સમય સૌથી અધિક શાંતિપૂર્ણ છે. સ્ટીવન કહે છે કે મધ્યયુગના યુરોપમાં જે હત્યાદર (મર્ડર રેટ) હતો એ આજના દર કરતાં 30 ગણો વધારે હતો. એમની દલીલમાં રહેલો તર્ક આપણને ગમી જાય એવો છે. આપણે ઇચ્છીએ કે આવનારા સમયમાં પૃથ્વી પર થતી હત્યાનું પ્રમાણ હજી પણ ઘટે અને અહિંસા તથા કરુણાનું પ્રમાણ વધે. માંસાહારનો વિરોધ કરવામાં જૈનધર્મી પ્રજા મોખરે છે. છેલ્લાં 100 વર્ષમાં કોઈ જૈનધર્મીને ફાંસીની સજા થઈ ખરી? અન્ય માનવીનું ખૂન કરવા માટે કેટલી ક્રૂરતા જરૂરી? જે મનુષ્ય મરઘીને ન મારે એ અન્ય મનુષ્યને મારે ખરો? (ક્રમશઃ)